Арганізатарскія здольнасці, талент сцэнарыста і рэжысёра напоўніцу раскрыліся на пасадзе начальніка аддзела ўстаноў культуры, народнай творчасці і мастацтва аблвыканкама, якім Зінаіда Мікалаеўна кіравала ў 1988 — 1993 гадах. Яна — сцэнарыст, рэжысёр, арганізатар найбуйнейшых і найадказнейшых мерапрыемстваў у вобласці. Сярод іх — Міжнародны фестываль народных тэатраў Прыбалтыкі і Беларусі “Рампа дружбы-88”, святы, прысвечаныя 500-годдзю Дзятлава і Смаргоні, 750-годдзю Слоніма і Свіслачы, Першае Абласное свята работнікаў культуры, фальклорнае свята “Мірскі кірмаш”, рэспубліканскія “Дажынкі” ў Ваўкавыску і Лідзе, справаздачныя канцэрты Гродзенскай вобласці ў Мінску (2002, 2009 гг.).